Document ID: 31997L0019

Komisijas Direktīva 97/19/EK
(1997. gada 18. aprīlis),
ar ko tehnikas attīstībai pielāgo Padomes Direktīvu 70/221/EEK par dalībvalstu tiesību aktu tuvināšanu attiecībā uz mehānisko transportlīdzekļu un to piekabju šķidrās degvielas tvertnēm un pakaļējām drošības konstrukcijām
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Direktīvu 70/221/EEK (1970. gada 20. marts) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju šķidrās degvielas tvertnēm un pakaļējām drošības konstrukcijām [1], kurā jaunākie grozījumi izdarīti ar Komisijas Direktīvu 81/333/EEK [2], un jo īpaši tās 3. pantu,
tā kā Direktīva 70/221/EEK ir viena no atsevišķajām direktīvām, kas attiecas uz EK tipa apstiprināšanas procedūru un kas pieņemta saskaņā ar Padomes Direktīvu 70/156/EEK (1970. gada 6. februāris) par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu [3], kurā jaunākie grozījumi izdarīti ar Eiropas Parlamenta un Padomes Direktīvu 96/79/EK [4]; līdz ar to Direktīvā 70/156/EEK paredzētie noteikumi, ko piemēro transportlīdzekļu sistēmām, detaļām un atsevišķām tehniskām vienībām, attiecas uz Direktīvu 70/221/EEK;
tā kā Direktīvas 70/156/EEK 3. panta 4. punktā un 4. panta 3. punktā jo īpaši paredzēts, ka katrai atsevišķajai direktīvai jāpievieno informācijas dokuments, kurā iekļauti Direktīvas 70/156/EEK I pielikuma attiecīgie punkti, kā arī Direktīvas 70/156/EEK VI pielikumā noteiktais tipa apstiprinājuma sertifikāts, lai šo tipa apstiprinājumu var datorizēt;
tā kā šie grozījumi attiecas tikai uz Direktīvā 70/221/EEK ietvertajiem administratīvajiem noteikumiem; tā kā tāpēc nav nepieciešams atzīt par spēkā neesošiem apstiprinājumus, kas piešķirti un ir spēkā saskaņā ar Direktīvu 70/221/EEK, ne arī aizliegt tādu transportlīdzekļu reģistrāciju, pārdošanu vai nodošanu ekspluatācijā, uz kuriem attiecas šādi apstiprinājumi;
tā kā šīs direktīvas noteikumi ir saskaņā ar atzinumu, ko sniegusi ar Direktīvu 70/156/EEK izveidotā Komiteja pielāgošanai tehnikas attīstībai,
IR PIEŅĒMUSI ŠO DIREKTĪVU.
1. pants
Ar šo Direktīvu 70/221/EEK groza šādi.
1. Direktīvas 1. pantu aizstāj ar šādu pantu:
"1. pants
Šajā direktīvā "transportlīdzeklis" ir jebkurš mehāniskais transportlīdzeklis, kas ir paredzēts izmantošanai uz ceļa, ar virsbūvi vai bez tās un ar vismaz četriem riteņiem, un kura maksimālais projektētais ātrums pārsniedz 25 km/h, kā arī to piekabes, izņemot transportlīdzekļus, kas pārvietojas pa sliežu ceļiem, kā arī lauksaimniecībā un mežsaimniecībā izmantojamus traktorus un pārvietojamu tehniku."
2. Direktīvas 2. pantu groza šādi:
a) panta 2. punktā:
"Direktīvas 70/156/EEK 9.a panta nozīmē un kas uzstādītas saskaņā ar pielikuma II.5. punkta prasībām."
aizstāj ar
"Direktīvas 70/156/EEK 2. panta nozīmē un kas uzstādītas saskaņā ar II pielikuma 5. punktā noteiktajām prasībām.";
b) panta 3. punktā:
"Direktīvas 70/156/EEK 9.a panta nozīmē atbilst pielikumā izklāstītajām attiecīgajām prasībām."
aizstāj ar
"Direktīvas 70/156/EEK 2. panta nozīmē atbilst attiecīgajām II pielikumā noteiktajām prasībām."
3. Direktīvas 2.a pantu groza šādi:
a) panta 2. punktā:
"Direktīvas 70/156/EEK 9.a panta nozīmē un kas uzstādītas saskaņā ar pielikuma II.5. punkta prasībām."
aizstāj ar
"Direktīvas 70/156/EEK 2. panta nozīmē un kas uzstādītas saskaņā ar II pielikuma 5. punktā noteiktajām prasībām.";
b) panta 3. punktā "9.a pants" aizstāj ar "2. pants".
4. Direktīvas 2.b pantā "pielikuma II.2.1. un II.2.2. punkts" aizstāj ar "II pielikuma 2.1. un 2.2. punkts".
5. Direktīvas 3. pantā "I iedaļa" aizstāj ar "I pielikums".
6. Direktīvas pielikumu aizstāj ar šīs direktīvas pielikumu.
2. pants
No 1997. gada 1. oktobra dalībvalstis:
- vairs nepiešķir EK tipa apstiprinājumu saskaņā ar Direktīvas 70/156/EEK 4. panta 1. punktu un attiecīgā gadījumā 4. panta 4. punktu un
- var atteikt valsts tipa apstiprinājumu
jaunam transportlīdzekļa tipam šķidrās degvielas tvertņu un pakaļējās apakšā pabraukšanas aizsardzības dēļ vai jaunam pakaļējās drošības konstrukcijas tipam kā atsevišķai tehniskai vienībai, ja tas neatbilst ar šo direktīvu grozītās Direktīvas 70/221/EEK noteikumiem.
Šī direktīva nepadara par spēkā neesošiem iepriekš saskaņā ar Direktīvu 70/221/EEK piešķirtus apstiprinājumus un arī neliedz veikt šādu apstiprinājumu attiecināšanu saskaņā ar tās direktīvas noteikumiem, atbilstīgi kurai tie sākotnēji piešķirti.
3. pants
1. Dalībvalstīs stājas spēkā normatīvie un administratīvie akti, kas vajadzīgi, lai līdz 1997. gada 30. septembrim izpildītu šīs direktīvas prasības. Dalībvalstis par to tūlīt informē Komisiju.
Kad dalībvalstis pieņem minētos tiesību aktus, tajos iekļauj atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka procedūru, kas jāievēro, izdarot šādu atsauci.
2. Dalībvalstis dara Komisijai zināmus to valsts tiesību aktu svarīgākos noteikumus, ko tās pieņēmušas jomā, uz kuru attiecas šī direktīva.
4. pants
Šī direktīva stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 1997. gada 18. aprīlī

Labels: 7
8
15